Balotaszállás

Balotaszállás () község Bács-Kiskun vármegyében, a Kiskunhalasi járásban.

Fekvése 
Az Alföldön, a Kiskunságban fekszik, a vármegye délkeleti részén, a Duna-Tisza közi homokhátság és a Bácskai löszös hát találkozásánál. Kecskeméttől, a megyeszékhelytől körülbelül 90 kilométernyire fekszik dél-délnyugati irányban, Kiskunhalastól pedig mintegy 10 kilométerre délre.

A szomszédos települések: észak felől Kiskunhalas, északkelet felől Zsana, kelet felől Pusztamérges, délkelet felől Ruzsa és Öttömös, dél felől Kelebia, délnyugat felől Kisszállás, nyugat felől pedig Kunfehértó.

Megközelítése 
Legfontosabb közúti megközelítési útvonala az 53-as főút, mely a lakott területétől néhány száz méterre nyugatra halad el. A főútról az 5413-as útra letérve juthatunk a faluba, ugyanez az út köti össze Öttömössel is, Pusztamérges felől pedig az 5429-es út vezet a településre.

A hazai vasútvonalak közül a községet a MÁV 150-es számú a érinti, melynek egy megállási pontja van itt; Balotaszállás vasútállomás a belterület nyugati szélén helyezkedik el, közvetlenül az 5413-as út vasúti keresztezése mellett, annak déli oldalán.

Története 
A régészeti leletek tanúsága szerint szarmaták és avarok is éltek a területen.

A tatárjárás idején elpusztult, a magyar lakosság helyére IV. Béla kunokat telepített. A legenda szerint a nevét Balta kun kapitánytól kapta. 1493-ban, a kun szállások határainak tisztázására kiadott királyi oklevélben szerepel Baltha-szállása neve. A török megszállás idején, 1566-ban elpusztult, majd Kiskunhalas egyik pusztája lett.

1952 óta önálló.

Közélete

Polgármesterei
 1990-1994: Németh Vendel (MDF-KDNP)
 1994-1998: Németh Vendel (független)
 1998-2002: Németh Vendel (független)
 2002-2006: Németh Vendel Imre (független)
 2006-2010: Huszta István (független)
 2010-2014: Huszta István (független)
 2014-2019: Huszta István (független)
 2019-től: Huszta István (független)

Népesség
A település népességének változása:

2001-ben lakosságából 30 fő cigány, 1 német és 1 román nemzetiségűnek vallotta magát, a többiek magyarok.

A 2011-es népszámlálás során a lakosok 95,3%-a magyarnak, 3,9% cigánynak, 0,6% németnek, 0,3% románnak mondta magát (4,6% nem nyilatkozott; a kettős identitások miatt a végösszeg nagyobb lehet 100%-nál).

Vallás 
A 2001-es népszámlálás alapján a lakosok kb. 64%-a római katolikus, kb. 9,5%-a református, kb. 0,5-0,5%-a evangélikus, illetve görögkatolikus vallású. Kb. 0,5%-a más egyházhoz vagy felekezethez tartozik. Nem tagja egyetlen egyháznak sem, vagy nem válaszolt kb. 25%.

2011-ben a vallási megoszlás a következő volt: római katolikus 49,1%, református 8,4%, evangélikus 0,1%, görög katolikus 0,2%, felekezeten kívüli 30,5% (10,9% nem nyilatkozott).

A római katolikus egyház szervezetében a település a Kalocsa-Kecskeméti főegyházmegye (érsekség) Kiskunsági főesperességének Majsai esperesi kerületébe tartozik. Nem önálló plébánia. A Kiskunhalas-alsóvárosi plébániához tartozik, mint filia, a kápolna titulusa Sarlós Boldogasszony.

A Dunamelléki református egyházkerület Bács-Kiskunsági református egyházmegyéjébe tartozik, nem önálló anyaegyházközség.

A Déli evangélikus egyházkerület Bács-Kiskun egyházmegyéjében lévő Kiskunhalasi Evangélikus Egyházközséghez tartozik, mint szórvány.

Természeti értékek 
 Arborétum: Szürkenyár-génrezervátumként funkcionál. Mintegy 68 fajta nyárfa található az arborétumban, amelynek felelős gazdája a sárvári Erdészeti Tudományos Intézet.

Nevezetességei 

 Római katolikus (Sarlós Boldogasszony-) kápolna: 1999-ben épült.
 Kőkereszt.
 Harangláb.
 Első világháborús emlékmű.
 Emlékoszlop: a Négyeshatáron (Balotaszállás, Öttömös, Pusztamérges, Zsana határainak találkozásánál) állították fel a települések címereivel díszített kopjafát.
 Emlékoszlopok: A tatárjárás előtt létezett települések templomainak a helyét jelölik. A millennium tiszteletére állították őket.
 Tájház-bemutató: A Művelődési Házban látható.
 Emlékpark
 Csengő- és kolompgyűjtemény: Magánkiállítás, csak bejelentésre látogatható.
 Dietrich-féle pince és présház: Nádfedeles épület.

Jegyzetek

További információk 
 Balotaszállás honlapja
 Balotaszállás térképe 

Bács-Kiskun megye települései